钦定古今图书集成/理学汇编/学行典/第139卷 > 淮南子 > 《俶真训》
## 钦定古今图书集成/理学汇编/学行典/第139卷 > 淮南子 > 《俶真训》

古者至德之世，贾便其肆，农乐其业，大夫安其职，而
处士修其道。当此之时，风雨不毁折，草木不夭，九鼎
重味，珠玉润泽，“洛出《丹书》，河出绿图”，故许由、方回，善
卷披衣，得达其道。何则？世之主有欲利天下之心，是
以人得自乐其闲。四子之才，非能尽善，盖今之世也，
然莫能与之同光者。遇唐虞之时，逮至夏桀、殷纣，燔
“生人辜谏者为炮烙，铸金柱，剖贤人之心，斮才士之
胫，醢鬼侯之女，葅梅伯之骸。当此之时，峣山崩，三川
涸，飞鸟铩翼，走兽挤脚。当此之时，岂独无圣人哉？然
而不能通其道者，不遇其世。”夫鸟飞千仞之上，兽走
丛薄之中，祸犹及之，又况编户齐民乎？由此观之，体
道者不专在于我，亦有系于世矣。夫历阳之都，一夕
反而为湖，勇力圣知与罢怯不肖者同命。巫山之上，
顺风纵火，膏夏紫芝与萧艾俱死，故河鱼不得明目，
穉稼不得育时，其所生者然也。故世治则愚者不得
独乱，世乱则智者不能独治。身蹈于浊世之中，而责
道之不行也，是犹两绊骐骥，而求其致千里也。置猿
槛中，则与豚同，非不巧捷也，无所肆其能也；舜之耕
陶也，不能利其里；南面王，则德施乎四海；仁非能益
也，处便而势利也。古之圣人，其和愉宁静，性也；其志
得道行，命也。是故性遭命而后能行，命得性而后能
明。乌号之弓，谿子之弩，不能无弦而射；越舲蜀艇，不
能无水而浮。今矰缴机而在上，网罟张而在下，虽欲
翱翔，其势焉得。故《诗》云：“采采卷耳，不盈倾筐。嗟我怀
人，寘彼周行。”以言慕远世也。